হামদি বে

হামদি বে () ( ১৯১৫ - ডিসেম্বর ১৯৯১) ছিলেন একজন খ্যাতনামা ভারতীয় সাংবাদিক ও লেখক।  স্বাধীনতা-পরবর্তী ভারতবর্ষের দুটি বিখ্যাত ইংরাজী সংবাদপত্র টাইমস অব ইন্ডিয়া এবং দ্য স্টেটসম্যান এবং পরবরতীতে আমৃত্যু কলকাতার বাংলা দৈনিক  আজকাল-এ কাজ করেছেন।
জীবনী
হামদি বে এর জন্ম  ব্রিটিশ ভারতের অধুনা বিহার রাজ্যের ছাপড়ার এক মিশ্র সংস্কৃতির অভিজাত মুসলমান বংশে। হামদি ছিলেন তাঁর বংশের তৃতীয় মুসলমান। তার পিতামহ প্রারম্ভিক জীবনে ছিলেন হিন্দু। তিনি ধর্মান্তরিত হয়ে এক মুসলমান বাইজিকে বিবাহ করেন। তাদের একমাত্র পুত্র অর্থাৎ হামদির পিতা আলি আকবর ছিলেন একজন আইনজীবি। তাঁর মাতা বহু প্রজন্মের মুসলমান পিতার ধনীকন্যা ছিলেন গান্ধীর ভক্ত। হামদির হাতেখড়ি দেন গান্ধীজীই। প্রথমদিকে মায়ের আদেশে গান্ধীর সভায় স্বেচ্ছাসেবকের কাজ করলেও শেষে ঘোরতর গান্ধীবিরোধী হন এবং পিতার সাহেবিয়ানার প্রভাব পড়ে। ইংরেজদের সামাজিক রীতিনীতি ও শৃঙ্খলার প্রভাবে তার স্বভাব গঠিত হয়। পরবর্তী জীবনযাত্রায় তিনি শৃঙ্খলাকেই আদর্শ মানেন। পক্ষী, প্রকৃতি ও পর্বত-প্রেমিক হামদি বিহারের মানুষ হয়েও হিন্দি ভাষা ব্যবহার করতেন না। তার বৃত ভাষা ছিল ইংরাজী। অবশ‍্য কলকাতায় অবস্থানকালে শেষের দিকে বাংলা ভাষা হয়েছিল তার পছন্দের ভাষা - ভালোবাসার ভাষা।
পাটনা কলেজের বিজ্ঞানের ছাত্র ছিলেন হামদি। কিন্তু লেখাপড়া একরকম অসম্পূর্ণই রাখেন। তিনি কৈশোর-উত্তীর্ণ সময়ে সাংবাদিকতাকে পেশা হিসাবে বেছে নেন  এবং হয়ে ওঠেন সাংবাদিকদের সাংবাদিক - এক চলমান বিশ্বকোষ । 

কর্মজীবন
হামদি সাংবাদিকতায় কর্মজীবন শুরু করেন রয়টারে। তারপর দিল্লিতে বেশ কিছুদিন 'রাডিক্যাল হিউম্যিনস্ট' পত্রিকা 'দ্য ভ্যানগার্ড' এর জন্য কাজ করেন। এখানে কাজের সূত্রে মাঝেমধ্যে  দেরাদুনে যেতেন  মানবেন্দ্রনাথ রায়ের বাড়িতে।  মানবেন্দ্রনাথ রায়ের মানবতাবাদের আদর্শ হামদিকে বিশেষ প্রভাবিত করেছিল। তাঁর সান্নিধ্যে এসে হামদির রুচি, সংস্কৃতি এবং জীবনযাপনে কিছুটা পরিবর্তন আসে এবং পরিণত বয়সে তিনি প্রজ্ঞা আর অভিজ্ঞতায় জেরে হয়ে ওঠেন এক সত্যসন্ধানী যুক্তিনিষ্ঠ এক সাংবাদিক। টাইমস অফ ইন্ডিয়া হয়ে শেষে যোগ দেন দ্য স্টেটসম্যান পত্রিকায়। জীবনের বেশিরভাগ সময়েই কাজ করেছেন সেখানে। কখনও রাঁচি, কখনও শিলং, কখনও বা কলকাতায়। অতঃপর তাদের মালিকানা পরিবর্তনে হামদি অবসর নিয়ে চলে আসেন গৌরকিশোর ঘোষের প্রযত্নে গড়ে ওঠা আজকাল পত্রিকায়।  এই নতুন সংবাদপত্রে যোগ দিয়ে তিনি সাংবাদিকতায় অনুজদের এ বিষয়ে দীক্ষা দিয়েছেন - সাংবাদিকতার ব্যাকরণের পরিচয় করিয়ে দিয়েছেন তরুণদের। তাঁর অন্যতম গুণগ্রাহী সাংবাদিক বাংলার  
সুমন চট্টোপাধ্যায়। 

পাকিস্তান সম্পর্কে হামদির ধারণা
দেশ বিভাজনের পর হামদির মাতাপিতাসহ অন্যান্য অবিভাবক, আত্মীয়স্বজন তাদের প্রচুর সম্পত্তি ছেড়ে পাকিস্তানে চলে গেলেন, কিন্তু হামদি ভারতেই রয়ে গেলেন। কেননা, তিনি তাঁর রাজনৈতিক প্রজ্ঞা ও অভিজ্ঞতায় উপলব্ধি করেন, দ্বি-জাতি তত্ত্বে গঠিত মুসলমানদের আবাসভূমি পাকিস্তান ধর্মনিরপেক্ষ, সৃজনশীল এবং ঔদার্যগুণসম্পন্ন মানুষের জন্য আদর্শ রাষ্ট্র হতে পারে না। ইসলামিক পাকিস্তানের রাজনৈতিক বাস্তবতা কোনো উদার মনোভাবের জন্ম দেবে না। চল্লিশের দশকে এমন ভাবনায় তিনি স্বেচ্ছায় মূল হতে বিচ্ছিন্ন হলেন, সেজন্য তিনি জীবনে কোনদিন অনুতাপ করেন নি বরং  কলকাতার বন্ধুমহলে পেয়ে যান নির্ভরতা আর প্রশান্তি।

 ব্যক্তিগত জীবন ও জীবনাবসান
হামদি জীবনে তিন নারীর সঙ্গে থেকেছেন, কিন্তু কাউকেই রীতি মেনে বিবাহ করেন নি। তার প্রথম জীবন সঙ্গিনী জামাল আরা পক্ষীবিশারদ হিসাবে পরিচিত ছিলেন এবং  সালিম আলীর সাথে কাজ করেছেন। তাদের একমাত্র কন্যা সন্তান কলকাতার গল্ফক্লাব রোডের এক ফ্লাটে থাকতেন। কিন্তু বিচ্ছিন্ন হওয়ার পর কেবল সখ্যের সূত্রেই হামদি দীর্ঘদিন বসবাস করেছেন  বুদ্ধদেব বসুর কন্যা ও জামাতা মীনাক্ষী-জ্যোতির্ময় দত্তের প্রযত্নে, তাঁদেরই বাসভবনে। ক্যান্সারে আক্রান্ত হয়েছিলেন তিনি। শেষ পর্যন্ত ১৯৯১ খ্রিস্টাব্দের ডিসেম্বর মাসে কলকাতায় প্রয়াত হন। হামদির ইচ্ছানুসারে মীনাক্ষীই আজকাল পত্রিকার কর্মীদের সহায়তায় শ্মশানে মুখাগ্নি করেন।

হামদি বে'র ব্যতিক্রমী সাংবাদিক-সুলভ ইংরাজী ভাষায় রচিত প্রবন্ধগুচ্ছ বে অফ বেঙ্গল শীর্ষক গ্রন্থ বাংলায় অনুবাদ করেছেন মীনাক্ষী দত্ত। গ্রন্থটি প্রথম প্রকাশিত হয় ১৯৯০ খ্রিস্টাব্দের কলকাতা বইমেলায়। ২০১৫ খ্রিস্টাব্দ পর্যন্ত সময়ের তৃতীয় সংস্করণে মোট ৬৫ টি নিবন্ধ সংযোজিত হয়েছে। হামদির স্মৃতিকথা সম্বলিত রচনাগুলি পাঠে লেখককে প্রেমময় সংস্কারমুক্ত মনের মানুষ হিসাবেই পাওয়া যায়। গৌরকিশোর ঘোষ লিখেছেন-

তথ্যসূত্র

বিষয়শ্রেণী:১৯১৫-এ জন্ম
বিষয়শ্রেণী:১৯৯১-এ মৃত্যু
বিষয়শ্রেণী:সরণ জেলার ব্যক্তি
বিষয়শ্রেণী:ছাপরার ব্যক্তি
বিষয়শ্রেণী:ভারতীয় সাংবাদিক
বিষয়শ্রেণী:পাটনা কলেজের প্রাক্তন শিক্ষার্থী